ORDE do 19 de decembro de 2008, da Dirección Xeral de Desenvolvemento Sostible, pola que se aproban as bases reguladoras e a convocatoria dos premios a experiencias curriculares no proxecto Climántica 2008-2009.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 29/12/2008

A Consellería de Medio Ambiente e Desenvolvemento Sostible, para efectos de desenvolver a dimensión educativa do Plan galego de acción fronte ao cambio climático, puxo en marcha o proxecto Climántica, en colaboración coa Consellería de Educación e Ordenación Universitaria.
O dito proxecto aborda as grandes problemáticas ambientais actuais -quecemento global, enerxía, residuos, auga, biodiversidade, territorio, medio rural e medio urbano- relacionándoas co cambio climático. O seu obxectivo principal é desenvolver un modelo educativo participativo e aberto a todos os axentes sociais, co fin de concienciar a sociedade acerca da ameaza que supón o cambio climático, da importancia de tomar medidas de alcance global fronte a este e da potencialidade que temos todos os cidadáns para definir e aplicar estas medidas na vida cotiá.
Co obxecto de permitir unha aproximación accesible á comprensión do cambio climático e socializar o coñecemento incorporando o maior número de axentes no proceso, este proxecto está ofrecendo contidos didácticos susceptibles de seren adaptados aos proxectos curriculares e ás programacións didácticas dos centros educativos, fomentando o debate e a reflexión ambiental dentro da comunidade educativa.
Desde que este proxecto se presentou á comunidade educativa de Galicia o 8 de febreiro de 2007, están aumentando o número de centros que desenvolven estas experiencias. Por este motivo, co fin de acadar unha participación activa dos centros educativos neste proxecto, estanse a realizar xornadas formativas, materiais didácticos e outras iniciativas, todas elas recollidas na páxina web do proxecto Climántica.
Co fin de fomentar a aplicación das propostas do proxecto Climántica nos centros educativos de Galicia e recoñecer o traballo educativo desenvolto no marco deste, por orde do conselleiro de Medio Ambiente e Desenvolvemento Sostible do 18 de xuño de 2008, aprobáronse as bases reguladoras e a convocatoria dos premios a experiencias curriculares no proxecto Climántica, 2007-2008. Esta orde ten por obxecto dar continuidade aos citados premios nunha segunda convocatoria, para o curso 2008-2009.
Polo exposto, no uso das atribucións que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto.
O obxecto desta orde é a aprobación das bases reguladoras e a convocatoria dos premios a experiencias curriculares no proxecto Climántica 2008-2009, destinados a centros educativos de ensinanzas non universitarias.
Artigo 2º.-Dotación económica.
1. Outorgaranse ata un máximo de 30 premios, de 1.500 euros cada un, ás mellores experiencias curriculares no proxecto Climántica durante o curso académico 2008-2009.
2. Os premios financiaranse con cargo á partida orzamentaria 15.04.541.E.640.1, dos orzamentos xerais da Comunidade Autónoma de Galicia para o ano 2009.
Artigo 3º.-Bases reguladoras.
A concesión dos premios tramitarase baixo o réxime de concorrencia competitiva, logo de solicitude e axustarase no seu desenvolvemento ás seguintes bases:
Primeira.-Obxecto.
Os premios convocados mediante esta orde teñen por obxecto recoñecer o grao de desenvolvemento do proxecto Climántica, promovido pola Consellería de Medio Ambiente e Desenvolvemento Sostible en colaboración coa Consellería de Educación e Ordenación Universitaria, nos proxectos curriculares ou programacións didácticas dos centros educativos de Galicia de niveis non universitarios que se atopen adheridos ao dito proxecto no curso 2008-2009.
Segunda.-Destinatarios.
1. Poderán participar nesta convocatoria de premios os centros educativos de Galicia de niveis non universitarios, que teñan recollido na súa programación xeral anual ou actas de órganos colexiados de goberno e de coordinación docente, a participación no proxecto Climántica durante o curso 2008-2009.
2. Non poderán ter condición de beneficiarios das axudas previstas nesta orde as persoas ou entidades en que se produza algunha das circunstancias previstas no artigo 10.2º da Lei 9/2007, do 13 de xuño, de subvencións de Galicia.
Terceira.-Premios.
1. Outorgaranse ata un máximo de 30 premios, de 1.500 euros cada un, ás mellores experiencias curriculares que concreten e adapten aos seus proxectos e programacións didácticas as propostas do proxecto Climántica, enmarcado na vertente educativa do Plan galego de acción fronte ao cambio climático.
2. Os premios dotaranse no seu conxunto cun máximo de 45.000 euros con cargo á partida orzamentaria 15.04.541.E.640.1 (2005-00280), dos orzamentos xerais da Comunidade Autónoma de Galicia para o ano 2009.
Cuarta.-Xestión.
A xestión dos premios a experiencias curriculares no proxecto Climántica 2008-2009 farase de acordo cos principios recollidos no punto 2º do artigo 5 da Lei 9/2007, do 13 de xuño, de subvencións de Galicia.
Quinta.-Solicitudes.
1. As solicitudes irán dirixidas ao conselleiro de Medio Ambiente e Desenvolvemento Sostible e deberán ser presentadas mediante modelo normalizado recollido no anexo I desta orde, en calquera dos lugares previstos polo artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Unicamente se admitirá unha solicitude por centro.
3. No caso de que as solicitudes se envíen por correo certificado, a documentación terá que ser datada e cuñada polo funcionario de correos antes de ser certificada.
Sexta.-Prazo de presentación das solicitudes.
O prazo de presentación das solicitudes será de oito meses contados a partir do seguinte ao da publicación desta orde no Diario Oficial de Galicia, de conformidade co disposto no artigo 47 da Lei 16/2007, do 26 de decembro, de orzamentos da Comunidade Autónoma de Galicia para o ano 2008.
O cómputo do citado prazo farase de data a data, entendéndose como último día do prazo o correspodente ao mesmo ordinal do día da publicación. Se o último día de prazo fose inhábil, o prazo entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último día do mes.
Sétima.-Emenda da solicitude.
Unha vez presentada a solicitude, revisarase a súa documentación e se esta non reunise os requisitos exixidos, requirirase o solicitante para que, no prazo de dez días contados a partir do día seguinte ao da recepción do requirimento, emende a falta ou achegue os documentos preceptivos, indicándolle que, se non o fixese, se poderá declarar que desistiu da súa petición por resolución expresa, de acordo co disposto no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Oitava.-Documentos da solicitude.
As solicitudes de participación na convocatoria formularanse presentando a seguinte documentación:
a) Solicitude de participación, segundo o modelo que se establece no anexo I desta orde.
b) Memoria descritiva da experiencia curricular de desenvolvemento do proxecto Climántica no centro educativo, coa estrutura, contido e características detalladas no anexo II, a cal deberá ser asinada polo director do departamento e profesores vinculados ao proxecto.
c) Unha escolma de ata cinco (5) traballos elaborados por alumnos do centro, individualmente ou en grupo, no marco do desenvolvemento do proxecto Climántica.
No caso de que algún dos traballos dos alumnos xa fose presentado no marco do II Congreso de Estudantes de Climántica, ou fose presentado para a súa difusión a través da páxina web do proxecto, www.climantica.org, bastará con facelo constar así, non sendo necesaria a súa presentación.
d) Unha declaración xurada ou promesa asinada polo director do centro, segundo o formulario incluído como anexo III, facendo constar:
-Que se dispón dos permisos ou autorizacións necesarias para a publicación, distribución e uso da totalidade dos materiais escritos, sonoros ou visuais incorporados en calquera formato á memoria ou aos traballos adxuntos a esta, así como das facultades necesarias para autorizar a realización dos ditos actos por terceiros.
-Que se autoriza a Consellería de Medio Ambiente e Desenvolvemento Sostible para divulgar e utilizar os citados materiais durante un prazo máximo de dous (2) anos, contados a partir da data de resolución da concesión do premio.
-Que se dispón dos permisos e autorizacións necesarias para o emprego da imaxe dos menores de idade que, de ser o caso, aparezan na memoria ou nos traballos adxuntos a esta.
e) Certificación do secretario do centro educativo, segundo o anexo IV, facendo constar:
-O acordo adoptado polos órganos colexiados de goberno e/ou órganos de coordinación docente para participar no proxecto Climántica no curso 2008-2009.
-Que os asinantes da memoria, así como os autores dos traballos son, respectivamente, docentes e alumnos do centro participante.
f) Declaración xurada doutras axudas concedidas por parte de entidades públicas ou financiamento privado obtido para a mesma actividade (conforme o modelo recollido no anexo V).
Os formularios correspondentes aos anexos I, III, IV e V poderanse obter na páxina web desta consellería, no enderezo da internet
http://medioambiente.xunta.es/formularios.jsp.
Novena.-Criterios obxectivos de concesión dos premios.
A valoración das solicitudes de participación e a concesión dos premios a experiencias curriculares no proxecto Climántica 2008-2009 farase tendo en conta os seguintes criterios:
A) Criterios de valoración das memorias:
1. Relevancia como modelo para aplicar noutros centros, pola claridade das explicacións sobre a planificación didáctica e educativa, polo seu valor para inspirar actividades internivelares e pola versatilidade e a eficacia coa que implica a comunidade educativa.
2. Fundamentación no marco do proxecto Climántica, que evidencie as relacións co cambio climático e coa educación ambiental e que poña de manifesto os usos que se fan dos recursos de Climántica.
3. Importancia da experiencia curricular dentro do proxecto educativo do centro para a coordinación transversal dos departamentos, para a coordinación de niveis diferentes, para organizar xornadas temáticas que impliquen a comunidade educativa e para articular a programación de determinadas materias.
4. Manifestación de aspectos innovadores na metodoloxía, no uso de recursos de tecnoloxías de información e comunicación (TIC) e no tipo de respostas que mostran os estudantes nos traballos modelo presentados.
5. Claridade técnica na redacción da memoria, rigor nos resultados e conclusións da avaliación e das valoracións e correccións dos traballos dos estudantes presentados como modelo.
6. Calidade técnica na formulación dos obxectivos, na estruturación dos contidos e no deseño das actividades e instrumentos de avaliación.
7. Presentación de recursos en diferentes formatos para describir a experiencia.
8. Implicación da comunidade educativa non académica: familias, concellos e sectores sociais.
A valoración das memorias acadará un máximo de (4) puntos, resultantes de atribuír ata 0,5 puntos, por cada un dos criterios sinalados anteriormente.
B) Criterios de avaliación dos traballos realizados polos alumnos:
1. Que exista unha relación clara co proxecto.
2. Orixinalidade.
3. Elaboración rigorosa.
4. Capacidade de sensibilización.
5. Grao de madurez na elaboración técnica.
6. Que se mostren relacións entre coñecementos diferentes e comprensión destes.
O conxunto dos traballos acadará unha puntuación máxima de 6 puntos, polo tanto, a puntuación máxima de cada un dos traballos presentados será de un con dous (1,2) puntos.
Décima.-Comisión de valoración.
1. As solicitudes presentadas para participar na convocatoria dos premios a experiencias curriculares no proxecto Climántica 2008-2009 serán valoradas por unha comisión de valoración con suxeición aos criterios sinalados na base novena.
2. A comisión de valoración estará presidida polo/a titular da Dirección Xeral de Desenvolvemento Sostible da Consellería de Medio Ambiente e Desenvolvemento Sostible, ou persoa en quen delegue, e estará integrada polos seguintes vogais:
a) O/a xefe/a do Servizo de Educación para a Sostibilidade, da Dirección Xeral de Desenvolvemento Sostible.
b) O/a director/a do proxecto Climántica.
c) O/a xefe/a do Servizo de Promoción da Sostibilidade, da Dirección Xeral de Desenvolvemento Sostible.
d) Unha persoa que represente a Dirección Xeral de Ordenación e Innovación Educativa da Consellería de Educación e Ordenación Universitaria.
e) Un/a secretario/a, designado/a polo/a director/a xeral de Desenvolvemento Sostible, que asistirá ás deliberacións con voz e sen voto e redactará a correspondente acta.
Cando, por calquera causa, algún membro da comisión non puidese asistir ás deliberacións, será substituído pola persoa que para o efecto designe o/a titular da Dirección Xeral de Desenvolvemento Sostible.
3. Os solicitantes para os que se propoña a concesión dos premios deberán obter, como mínimo, 4 puntos, resultantes da suma das puntuacións atribuídas en aplicación dos criterios contidos nas letras A e B da base novena. No caso de que o número de solicitantes que consiga a dita puntuación mínima sexa inferior ao número de 30 premios convocados, a comisión proporá que se declaren desertos os premios non cubertos.
4. O acta da comisión redactada polo/a secretario/a incluirá os seguintes extremos:
-Participantes rexeitados por defectos de forma non corrixidos nas súas solicitudes.
-Participantes ordenados de maior a menor puntuación obtida, desagregada en función dos criterios de valoración recollidos na base novena.
-Participantes para os que se propoña a concesión de premio.
-Número de premios desertos, de ser o caso.
5. Finalizada a valoración das solicitudes, a acta será asinada polos membros da comisión e polo/a secretario/a, e será elevada por este/esta, con carácter de proposta de resolución, ao director/a xeral de Desenvolvemento Sostible.
Décimo primeira.-Resolución do procedemento.
1. A resolución de concesión dos premios a experiencias curriculares no proxecto Climántica 2008-2009 atribúese ao/á director/a xeral de Desenvolvemento Sostible, por expresa delegación do/da conselleiro/a de Medio Ambiente e Desenvolvemento Sostible.
2. A resolución será motivada conforme os criterios establecidos na base novena desta orde, incluíndo a relación dos solicitantes a que se lles concede premio e facendo constar expresamente a desestimación do resto das solicitudes.
3. A resolución do director/a xeral de Desenvolvemento Sostible pon fin á vía administrativa e, fronte a esta, poderase interpor recurso potestativo de reposición ante o conselleiro de Medio Ambiente e Desenvolvemento Sostible, ou ben ser impugnada directamente ante a orde xurisdicional contencioso-administrativa.
4. O prazo máximo para resolver e notificar a resolución do procedemento será de catro (4) meses, contados a partir da data de finalización do prazo de presentación da solicitude. Conforme o disposto polo artigo 24 da Lei 9/2007, do 13 de xuño, de subvencións de Galicia, en relación cos artigos 58.1º, 59.6º, letra b), e 60 da Lei 30/1992, do 26 de novembro, de réxime xurídico das administracións públicas e do procedemento administrativo común, a publicación da resolución nos termos establecidos na base décimo terceira producirá os efectos de notificación, sen prexuízo da comunicación da concesión dos premios dirixida aos respectivos beneficiarios.
5. O vencemento do prazo máximo indicado sen que se notificase a resolución lexitima os interesados para entender desestimada a súa solicitude por silencio administrativo, segundo o disposto no artigo 23.5º da Lei 9/2007, do 13 de xuño, de subvencións de Galicia e 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo da obriga de resolver expresamente as devanditas solicitudes, de conformidade co previsto no artigo 42 da dita lei.
Décimo segunda.-Rexistro público de subvencións.
1. As resolucións de concesión de premios incluiranse no rexistro público de subvencións dependente da Consellería de Economía e Facenda, para ordenación e coñecemento da actividade subvencional en Galicia.
2. Os interesados terán, en calquera momento, o dereito de acceso, rectificación, cancelación e oposición con respecto aos seus datos persoais que figuren no rexistro público de subvencións, de conformidade co establecido na Lei orgánica 15/1999, do 13 de decembro, de protección de datos de carácter persoal.
3. A solicitude para ser beneficiario dos premios a experiencias curriculares no proxecto Climántica 2008-2009 levará implícita a autorización, no suposto de resultar premiado, para a inscrición no rexistro público de subvencións dos datos facilitados á Xunta de Galicia na súa solicitude. Non obstante, os solicitantes poderán denegar expresamente o seu consentimento para a inscrición dos seus datos persoais no rexistro público de subvencións, cando concorran algunha das circunstancias previstas na letra d) do punto 2º do artigo 15 da Lei 9/2007, do 13 de xuño, de subvencións de Galicia.
Décimo terceira.-Publicidade.
1. De conformidade co disposto no artigo 15 da Lei 9/2007, do 13 de xuño, de subvencións de Galicia, a concesión dos premios a experiencias curriculares no proxecto Climántica 2008-2009, será obxecto de publicación no Diario Oficial de Galicia, con expresión da súa convocatoria, do crédito orzamentario con cargo ao cal se aboarán estes premios, da identidade dos premiados, do importe dos premios e da finalidade da súa concesión.
2. Con suxeición ao establecido no artigo 13.4º da Lei 4/2006, do 30 de xuño, de transparencia e boas prácticas na Administración pública galega, os premios serán obxecto de publicación na páxina web oficial da Consellería de Medio Ambiente e Desenvolvemento Sostible, especificándose as súas bases reguladoras, o seu importe e a relación dos premiados.
3. Os centros premiados prestarán a súa autorización á Consellería de Medio Ambiente e Desenvolvemento Sostible para a publicación total ou parcial da memoria e dos traballos dos alumnos achegados coa solicitude, durante un prazo de dous (2) anos a partir da resolución de concesión de premios. Se na memoria figuran os datos dos compoñentes dos equipos docentes, grupos de traballo e estudantes que desenvolveron a experiencia, farase constar unha relación nominal dos ditos participantes nos créditos da publicación, ademais do nome do centro.
4. A dirección de cada centro premiado arbitrará as medidas necesarias para que o contido da resolución de concesión do premio sexa coñecido por todos os sectores da comunidade educativa e entregará unha copia dela ao consello escolar, ao claustro, ás asociacións de nais e pais de alumnos/as (ANPAS) e, se fora o caso, ás asociacións de alumnado.
Décimo cuarta.-Pagamento dos premios.
1. O pagamento do importe correspondente aos premios farase por transferencia bancaria á conta do centro especificada na solicitude de participación.
2. Os centros destinatarios dos premios teñen a obriga de facilitar toda a información que lles sexa requirida pola Intervención Xeral da Xunta de Galicia, polo Tribunal de Contas e polo Consello de Contas no exercicio das súas funcións de fiscalización e control do destino das axudas.
3. Así mesmo, segundo o establecido no artigo 15.4º do Decreto 287/2000, do 21 de novembro, o beneficiario deberá incluír necesariamente no momento do pagamento, unha declaración complementaria do conxunto de axudas solicitadas, tanto as aprobadas ou concedidas como as pendentes de resolución, das distintas administracións públicas competentes ou das súas entidades vinculadas ou dependentes.
Décimo quinta.-Modificación da resolución.
Toda alteración nas condicións tidas en conta para a concesión dos premios poderá dar lugar á modificación da resolución da concesión, de acordo co disposto no artigo 17.4º da Lei 9/2007, do 13 de xuño, de subvencións de Galicia.
Décimo sexta.-Compatibilidade.
Os premios a experiencias curriculares no proxecto Climántica 2008-2009 serán compatibles con outras subvencións de calquera outra Administración pública ou de entes públicos ou privados, nacionais ou da Unión Europea para as mesmas finalidades, con suxeición en todo caso ao disposto na citada Lei 9/2007, do 13 de xuño.
Décimo sétima.-Infraccións e sancións administrativas.
1. Constitúen infraccións administrativas no procedemento de concesión dos premios a experiencias curriculares no proxecto Climántica 2008-2009 as sinaladas no título IV da Lei 9/2007, do 13 de xuño, de subvencións de Galicia, as cales serán sancionadas de conformidade co disposto na devandita lei.
2. O órgano competente para impoñer sancións polas infraccións cometidas dentro do procedemento de concesión dos premios a experiencias curriculares no proxecto Climántica 2008-2009, é o conselleiro de Medio Ambiente e Desenvolvemento Sostible.
Décimo oitava.-Reintegro dos premios.
1. Procederá o reintegro total dos premios concedidos no suposto de que os centros educativos premiados incumprisen as condicións ou os méritos tidos en conta para a concesión dos premios a experiencias curriculares no proxecto Climántica 2008-2009.
2. O conselleiro de Medio Ambiente e Desenvolvemento Sostible é o órgano competente para resolver o procedemento de reintegro destes premios, que se rexerá polas disposicións xerais sobre procedemento administrativo contidas no título VI da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo das especialidades recollidas no capítulo II, do título II, da Lei 9/2007, do 13 de xuño, de subvencións de Galicia.
Disposición adicional
Única.-Delégase no/na director/a xeral de Desenvolvemento Sostible o exercicio da competencia para conceder ou denegar os premios obxecto desta orde, consonte o disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións derradeiras
Primeira.-Facúltase o/a director/a xeral de Desenvolvemento Sostible para ditar todas as resolucións necesarias para o desenvolvemento e a aplicación do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de decembro de 2008.
Manuel Vázquez Fernández
Conselleiro de Medio Ambiente e Desenvolvemento Sostible
ANEXO II
Estrutura, contido e requisitos da memoria descritiva da experiencia curricular
Estrutura e contido:
1. Datos técnicos:
a) Título da experiencia curricular.
b) Cursos implicados.
c) Departamentos didáticos implicados e datos do profesorado.
d) Materias implicadas e relacións cos seus currículos.
e) Outros aspectos singulares en relación co proxecto educativo e a organización escolar.
2. Fundamentación no marco de Climántica:
a) Relacións co cambio climático e coa educación ambiental.
b) Recursos de Climántica que se usaron.
c) Observacións sobre a aplicación do proxecto Climántica na experiencia curricular.
3. Obxectivos.
4. Contidos.
5. Descrición detallada da metodoloxía.
6. Actividades.
7. Recursos.
8. Avaliación:
a) Criterios de avaliación.
b) Técnicas, procedementos e instrumentos de avaliación.
c) Resultados, valoración e conclusións.
9. Breve descrición sobre a implicación da comunidade educativa e sobre as interrelacións nivelar e disciplinares.
10. Fichas técnicas numeradas de cada un dos traballos con base no seguinte esquema:
a) Título.
b) Nome/s dos/as participante/s.
c) Curso.
d) Modalidade do traballo: literatura (narrativa, poesía), artes plásticas (debuxos, bandas deseñadas, murais, collage, maquetas...) e multimedia (fotografía, curtametraxes, gravacións de obras de teatro, de construción de maquetas, de interpretacións musicais, de actividades prácticas diversas e investigacións).
Requisitos:
* Presentación:
-Un exemplar impreso en tamaño DINA4.
-Unha copia en soporte informático (CD-ROM).
* Extensión máxima: 30 páxinas e 60.000 caracteres.
* Lingua galega.
Ver referencia pdf "25100D008P057.PDF"